作者:王建
標題:留別舍弟
內容:孤賤相長育，未曾為遠遊。誰不重歡愛，晨昏闕珍羞。出門念衣單，草木當窮秋。非疾有憂歎，實為人子尤。世情本難合，對面隔山丘。況複干戈地，懦夫何所投。與爾俱長成，尚為溝壑憂。豈非輕歲月，少小不勤修。從今解思量，勉力謀善猷。但得成爾身，衣食寧我求。固合受此訓，墮慢為身羞。歲暮當歸來，慎莫懷遠遊。